《东风第一枝·绿芳阁下杏花》
宋代·王用宾

苑柳新眠，江梅早褪，又将春色钩住。几枝斜矗红芳，一院暗腾香雾。

嫩寒犹峭，怕零落、燕衔飞去。细丁宁、不是江南，愁见杏花春雨。

看灼耀、但增桃妒。更淡泊、翻嫌李素。怎如朱粉停匀，分外惹人翘注。

卖花声里，判谁肯、年芳孤负。趁闲来、倚树开樽，莫问酒家何处。

作者简介：嘉兴府崇德人，字子安。宁宗嘉定初举进士。志欲尽读天下书，手抄口诵，至忘寝食。乡之登仕者多出其门。以不欺、不贪为座右铭。